钦定古今图书集成/方舆汇编/职方典/第1261卷 > 《桃花源记》晋·陶潜
## 钦定古今图书集成/方舆汇编/职方典/第1261卷 > 《桃花源记》晋·陶潜

晋太元中，武陵人捕鱼为业，缘溪行，忘路之远近。忽
逢桃花林，夹岸数百步，中无杂树，芳草鲜美，落英缤
纷，渔人甚异之。复前行，欲穷其林。林尽水源，便得一
山。山有小口，髣髴若有光，便舍船从口入。初极狭，才
通人。复行数十步，豁然开朗。土地平旷，屋舍俨然，有
良田美池、桑竹之属，阡陌交通，鸡犬相闻。其中往来
种作男女衣著，悉如外人，黄发垂髫，并怡然自乐。见
渔人乃大惊，问所从来，具答之。便要还家，设酒杀鸡
作食。村中闻有此人，咸来问讯，自云先世避秦时乱，
率妻子邑人来此绝境，不复出焉。遂与外人间隔，问
今是何世，乃不知有汉，无论魏晋。此人一一为具言
所闻，皆叹惋。馀人各复延至其家，皆出酒食，停数日
辞去。此中人语云：“不足为外人道也。”既出，得其船，便
扶向路，处处志之。及郡下，诣太守说如此。太守即遣
人随其往，寻向所，志遂迷不复得路。南阳刘子骥，高
尚士也，闻之，欣然欲往，未果，寻病终。后遂无复问津
者。